Document ID: 32008D0378

KOMISIJAS LĒMUMS
(2008. gada 15. maijs),
ar kuru groza Lēmumu 2006/133/EK, ar ko dalībvalstīm pieprasa veikt īslaicīgus papildu pasākumus pret Bursaphelenchus xylophilus (Steiner et Buhrer) Nickle et al. (priedes koksnes nematode) izplatību tajās Portugāles teritorijās, kurās iespējama tās izplatība
(izziņots ar dokumenta numuru K(2008) 1892)
(2008/378/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1) un jo īpaši tās 16. panta 3. punktu,
tā kā:
(1)
Saskaņā ar Komisijas 2006. gada 13. februāra Lēmumu 2006/133/EK, ar ko dalībvalstīm pieprasa veikt īslaicīgus papildu pasākumus pret Bursaphelenchus xylophilus (Steiner et Buhrer) Nickle et al. (priedes koksnes nematode - PKN) izplatību tajās Portugāles teritorijās, kurās iespējama tās izplatība (2), Portugāle ir veikusi pasākumus pret priedes koksnes nematodes izplatību.
(2)
Portugāle 2008. gada 11. aprīlī nosūtīja Komisijai ziņojumu par to, ka ārkārtējas izmeklēšanas rezultātā, ko līdztekus ikgadējam apsekojumam veica Portugāles iestādes, ir atklāti jauni PKN uzliesmojumi tajā Portugāles daļā, kurā līdz šim PKN nebija sastopama.
(3)
Iepriekšējos gados veicot obligātos ikgadējos apsekojumos, šādi PKN uzliesmojumi Portugālē nebija atklāti. Ņemot vērā šo jauno slimības uzliesmojumu, Portugālei nekavējoties visā tās teritorijā jāveic uz riska apsvērumiem balstīts papildapsekojums, pamatojoties uz Komisijas apstiprinātu apsekojuma plānu, un tai minētā apsekojuma rezultāti, tiklīdz tie ir pieejami, ir jāpaziņo Komisijai.
(4)
Balstoties uz pieredzi saistībā ar esošo ārkārtas pasākumu īstenošanu un jaunāko zinātnisko informāciju, ir jāveic īpaši efektīvi pasākumi attiecībā uz slimības uzliesmojumiem rajonos, kuros līdz šim PKN nebija sastopama.
(5)
Tāpēc attiecīgi jāgroza Lēmums 2006/133/EK.
(6)
Šajā lēmumā paredzētie pasākumi ir saskaņā ar Augu veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2006/133/EK groza šādi.
1)
Lēmuma 4. pantu aizstāj ar šādu pantu:
“4. pants
1. Dalībvalstis katru gadu veic oficiālus apsekojumus tādai uzņēmīgai koksnei, mizām un augiem, kuru izcelsme ir to valstīs, lai noteiktu, vai pastāv jebkādas PKN invāzijas pazīmes.
Neierobežojot Direktīvas 2000/29/EK 16. panta 1. punktu, šādu apsekojumu rezultātus katru gadu līdz 15. decembrim paziņo Komisijai un pārējām dalībvalstīm.
2. Līdztekus 1. punktā paredzētajiem apsekojumiem Portugāle sagatavo apsekojuma plānu visai tās teritorijai un iesniedz to Komisijai apstiprināšanai. Minētais plāns ir sastādīts, pamatojoties uz riska apsvērumiem, un tajā ņem vērā uzņēmīgo augu izplatību Portugāles teritorijā. Ja šis apsekojuma plāns netiek iesniegts līdz 2008. gada 16. maijam, Komisija var veikt atbilstošus pasākumus.
Apsekojuma, kas veikts, balstoties uz minēto plānu, rezultātus, tiklīdz tie ir pieejami, paziņo Komisijai un pārējām dalībvalstīm.”
2)
Lēmuma 5. panta trešo daļu aizstāj ar šādu tekstu:
“Minēto sarakstu atjauno saskaņā ar 4. pantā minēto apsekojumu rezultātiem un iegūtajiem datiem, kas paziņoti atbilstīgi Direktīvas 2000/29/EK 16. panta 1. punktam.”
3)
Lēmuma 2006/133/EK pielikumu groza saskaņā ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2008. gada 15. maijā

Labels: 18
16
1
6